–vor revizui metoda COI/T.20/Do. nr. 28 [Determination of the content of waxes, fatty acid methyl esters and fatty acid ethyl esters by capillary gas chromatography („Determinarea conținutului de ceruri, de esteri metilici ai acizilor grași și de esteri etilici ai acizilor grași prin cromatografie în fază gazoasă pe coloană capilară”)], pentru a include o metodă alternativă de analiză și pentru a efectua unele modificări ușoare ale metodei existente.

Deciziile menționate mai sus au fost discutate pe larg de experții științifici și tehnici ai Comisiei și din statele membre din domeniul uleiului de măsline. Aceste decizii contribuie la armonizarea la nivel internațional a standardelor privind uleiul de măsline și vor constitui un cadru care va asigura concurența echitabilă în comerțul din sectorul uleiului de măsline. Prin urmare, se impune ca acestea să fie sprijinite.

Deciziile menționate mai sus corespund obiectivelor politicii Uniunii în ceea ce privește standardele de comercializare a produselor agricole prevăzute în partea II titlul II din Regulamentul (UE) nr. 1308/2013 al Parlamentului European și al Consiliului.

Ordinea de zi a reuniunii Consiliului membrilor IOC pentru sesiunea sa din noiembrie 2022 va continua să evolueze și este posibil ca și alte decizii care afectează acquis-ul să fie adăugate pe ordinea de zi. Pentru a asigura eficiența activității Consiliului membrilor IOC, respectând în același timp dispozițiile tratatelor, Comisia va completa și/sau va modifica în timp util prezenta propunere pentru a permite Consiliului să adopte poziția care trebuie luată și în cazul respectivelor decizii.

Ținând seama de procesul decizional din cadrul Consiliului membrilor IOC, poziția Uniunii este necesară pentru adoptarea deciziilor prevăzute în anexă.

4.Temeiul juridic

4.1.Temeiul juridic procedural

4.1.1.Principii

Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.

4.1.2.Aplicarea la cazul în speță

Consiliul membrilor este un organism instituit printr-un acord, și anume prin Acordul internațional cu privire la uleiul de măsline și măslinele de masă.

Actele pe care Consiliul membrilor este invitat să le adopte sunt acte cu efecte juridice. Actele avute în vedere vor fi obligatorii în temeiul dreptului internațional, în conformitate cu articolul 20 alineatul (3) din acord, și pot influența în mod decisiv conținutul legislației UE, și anume: actele delegate și de punere în aplicare bazate pe Regulamentul (UE) nr. 1308/2013, în ceea ce privește standardele de comercializare pentru uleiul de măsline. Motivul este acela că, în conformitate cu articolul 75 alineatul (5) litera (e) din Regulamentul (UE) nr. 1308/2013, standardele de comercializare trebuie să ia în considerare recomandările standard adoptate de organismele internaționale.

Actul avut în vedere nu aduce modificări sau completări cadrului instituțional al acordului.

Prin urmare, temeiul juridic procedural al deciziei propuse este articolul 218 alineatul (9) din TFUE.

4.2.Temeiul juridic material

4.2.1.Principii

Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. Dacă actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

4.2.2.Aplicarea la cazul în speță

Obiectivul principal și conținutul actului avut în vedere se referă la politica comercială comună. Prin urmare, temeiul juridic material al propunerii de decizie este articolul 207 alineatul (4) din TFUE.